**ANĐELOV GLAS**

U toploj kapelici, dok je vani noć a mjesečina obasjava snijegom prekrivene putove i hladnoća proglasila svoju vladavinu, moje misli odlutaše u onaj, za Mariju i čovječanstvo najuzvišeniji i najsudbonosniji dan Dan koji je sve promijenio u Marijinom i svim našim životima. To je dan kad je Marija izgovorila „Neka mi bude“! To je dan njenog pristanka da će roditi Isusa spasitelja.

Gledano ljudski nemoguće je postalo moguće, jer Bogu je sve moguće. Pa tko bi pristao na tako važan zadatak na poziv anđela neznanca?! Vjerojatno je Marija imala slutnju ovog susreta. Njeno srce je već na neki način očekivalo nešto uzvišeno, iako razumski teško objašnjivo, i zato je mogla pristati. Doduše, malo je zastala i zbunila se čuvši anđelove riječi, ali je zadržala prisebnost i nije pobjegla, što bi bilo za očekivati da učini u toj situaciji.

Što je Marija osjećala u duši dok je slušala anđelov glas? Neopisivu radost, jer je izabrana, pomiješanu sa strahom od budućnosti. U tom trenu pristanka naslutila je istinu ne samo Isusovog rođenja nego i djelovanja kao i pretužnog zemaljskog kraja na križu. Usprkos svemu je pristala na Božji plan s njom i njenom ulogom u povijesti spasenja. Pristala je jer nije bila sama, bila je s Ocem, Sinom i Duhom Svetim. U tom zajedništvu je ostala cijeli svoj život i vječnost.

Jedan tren i jedna riječ je sve promijenila i oplemenila. Čovjek i čovječanstvo je dobilo najveći dar, ničim zaslužen nego Božjom ljubavlju pripravljen i milošću darovan. Na nama je samo otvoriti svoje ruke, srce i dušu i primiti taj dar te živjeti s njim. Živjeti po mogućnosti cijeli život ili što više trenutaka ovog prolaznoga života. Život s darom u srcu postaje, hic et nunc-ovdje i sada, ključ nebeskih vrata.

*Miroslav Radić, Stična 8.1.2017.*

**BOŽIĆ MOGA DJETINJSTVA**

Prvo je blagoslov svega imanja i živog blaga svetom vodom s borovom grančicom iz otučenoga limenog lončića.

Zatim brat Joki stiže s borom na leđima posječenog u obližnjoj šumi malom oštrom sjekirom.

Onda okupljanje oko kuhinjskog stola, produženog da svi ukućani sjednu oko njega.

Mi djeca unosimo pšenicu s upaljene tri svijeće, kao znak Trojstva, izgovarajući čestitku: Na dobro nam došla Badnja večer i porođenje Isusovo, a stariji bi odgovorili: I s tobom akobogda dogodine zajedno!

Na kraju večere tata bi s korom kruha umočenom u crno vino ugasio svijeće pa koru bacio u vatru. Po izgledu dima ugašenih svijeća procjenjivao bi vrijeme i uspjeh nadolazeće Nove godine.

Bor smo kitili na hodniku jer u kuhinji, koju smo jedinu od soba grijali šporetom na drva, nije bilo mjesta. To je bilo dobro jer se bor vidio iz svih soba kad se otvore vrata, a tako bi i malo topline iz kuhinje ušlo u hladne spavaće sobe.

Gledajući u šarene bombone od tvrdog šećera, koje je tetka Zora davno donijela iz Sarajeva, i sjaj lampica u obliku malih svijeća, koje je tata donio iz Austrije, našoj radosti i mašti nije bilo kraja. Nismo mogli zaspati do ponoći iako nas je mama stalno tjerala da spavamo jer smo se morali probuditi prije četiri ujutro da stignemo na *ponoćku*.

Toplina vatre i mirisi kiselog kupusa, tek zalivenih ormašica i pošećerenih šapa su mi tako intenzivni iako je od tada prošlo skoro pola stoljeća.

Uz ponoćku koja je počinjala u četiri ujutro slavljene su odmah još dvije mise što je nama djeci bilo jako dugo pa smo malo i zakunjali između pjesama koje su se orile i koje su svi pjevali.

Nakon misa pobožni narod se još dugo zadržavao ispred crkve ili na ulici u čestitanju, jer nije bilo kafića u koje bi odmah otišli ili automobila kojima bi se odvezli u svoja sela. Pucale su i petarde koje su gastarbajteri donosili, misleći da su napredni.

Ispod bora nije bilo paketa nego svakome po jedna Milka čokolada koje ja tata donio iz Austrije što je tada bilo pravo blago i čime smo se mogli pred vršnjacima pohvaliti te na kraju čokoladu s njima podijeliti.

*Miroslav Radić, Stična 9.1.2017.*

**STIŠKI DNEVNIK OD 7.1.2017. DO 15.7.2017.**

SUBOTA 7.1.2017.

Sa svojim plavim kariranim platnenim koferićem, koji sam dobio od jednog misionara iz Belgije, i o kojem već duže vrijeme namjeravam napisati priču, krećem u 8.15 sa Žabice autobusom za Ljubljanu. Cijena povratne karte je već dvije godine 144 kune. Vozimo se malim autobusom od 19 mjesta i stižemo u 10.10. Mislio sam da je bus za Stičnu u 10.20 ali je bio u 11 sati jer je subota. U samostanu sam u 11.50 i spontano idem u svoju sobu C10 te odmah lovim samostanski ritam: molitva u 12.15, ručak, molitva nakon ručka, šetnja po vrtu, odmor, krunica u 16.50, molitva u 17.30, večera u 18, kapitul u 19, večernja molitva, čitanje knjige Ali drugog puta nije bilo od Šimuna Šite Ćorića, odlazak na spavanje oko 22.30. To je moj prvi dan u cistercitskom samostanu Stična koji je udaljen 30 km južno od Ljubljane prema Novom mestu. U samostanu se nalazi 14 monaha od kojih su 7 svećenici a 7 braća. Ovo je drugi put da dio zimskog odmora provodim ovdje s tim da sam prošle godine i Novu godinu dočekao s monasima. Inače već više od 10 godina redovito dio ljeta, tjedan, dva ili tri provedem u ovoj duhovnoj oazi, zatim ponekad dođem ovdje i za Uskrs ali ne redovito jer sve ovisi od obitelji. Vidim da mi boravak u samostanu duže ili kraće vrijeme godi u svakom pogledu i mislim da ću još dugo akobogda ovdje dolaziti.

NEDJELJA 8.1.2017.

Nedjelja je počela s misom u 6 sati što je najljepši početak dana. Druge molitve su kao i svakog dana samo što ručak počinje u 12 sati i nema prije ručka molitve nego se ona spaja s onom odmah iza ručka. U nastavku dnevnika ne ću ponavljati uobičajene molitve i aktivnosti nego neke zanimljive pojedinosti ili promišljanja, ako ih bude. Iako je dosta hladno, mislim oko -7 brat Mateuš i ja smo se prošetali do kapelice. To je ugodna šetnja od pola sata kroz šumu uz potočić do kapelice i starog mlina i pola sata nazad. Mateuš ima potrebu pričati pa ja uglavnom slušam i dodam poneku šalu pa se zajedno nasmijemo. U povratku smo se fotografirali s mojim malim aparatom. Na njemu su još neke fotografije s Taize susreta u Rigi pa ih s vremena na vrijeme pogledam i sjetim se lijepih trenutaka. To mi je jedan od najljepših susreta od 26 na kojima sam bio. Razlog tome je putovanje s mojom kčerkom Martom s kojom sam se posebno zbližio na putu i to će nam ostati za cijeli život.

Kao i prijašnjih boravaka ovdje često dobijem inspiraciju pa napišem ili snimim poneku pjesmu ili meditaciju koje onda nađu svoje mjesto u knjizi. I danas mi se inspiracija javila pa sam napisao dva teksta između pjesme i meditacije pa ne znam što će prevagnuti.

Nakon večernje molitve dugo gledam velike jaslice koje su uvijek posebne jer ih izrađuje društvo jasličara. Ove godine je tema Stiška bazilika kako je izgledala na početku, jednostavno bez ukrasa, onako kako je htio sveti Bernard.

Popodne i navečer sam čitao i pročitao roman Ali drugog puta nije bilo i jednom kad sretnem Šitu pohvalit ću ga. Znao sam da on lijepo pjeva i propovijeda i piše pjesme ali da je i romanopisac to me ugodno iznenadilo. Da je u Hrvatskoj i BiH više ovakvih svećenika bilo bi bolje i Crkvi i narodu.

PONEDJELJAK 9.1.2017.

Vani sunce grije pa koristim lijepo vrijeme za šetnju po vrtu. Fotografiram da mogu putem fotografija podijeliti doživljaje sa svojim najmilijima i da imam slike za ako dođe vrijeme jedan album mojih boravaka ovdje, možda za moje buduće unuke ili neke znatiželjnike. To što sada nema zainteresiranih za boravak u Stični meni nije žao jer je veći mir ali sigurno će doći vrijeme veće potražnje pojedinaca i grupa za dolazak u ovo ili slična duhovna mjesta, a što se već događa u Austriji i Francuskoj. Mi u svemu kasnimo pa i u ovome. Možda je nekome prepreka jezik ali to nije problem, ovdje se ionako puno moli a molitve se čitaju, a malo se priča.

Ovaj dan su mi obilježila dva događaja. Prvo je posjet Bledu. Pater Branko je išao na Bled fotografirati jezero, crkvicu i planine a ja sam mu pravio društvo zajedno s kandidatom Blažom koji je bio vozač. Vožnja do Bleda je trajala sat vremena i vratili smo se do večere. Tamo smo Blaž i ja pojeli po jednu kremšnitu koje su bile ukusne ali za mene skupe, jedna 3,75 eura. Veće i bolje su samoborske a i puno jeftinije 8 ili 10 kuna. Kad sam nakon večernje molitve pogledao e-mail poštu na kompjutoru u hodniku našao sam poruku od Katelijn da je umro Darko Gašparović. Znao sam da je teško bolestan ali da će tako brzo umrijeti ipak me iznenadilo. Znali smo se najviše iz dominikanske crkve, on je uvijek čitao drugo čitanje, posebno je volio svetog Pavla, a ja sam čitao molitve vjernika. Znali smo se i sa mnogih kulturnih događanja a posebno sa teoloških tribina u Nadbiskupiji. Ne znam tko će ga zamijeniti sa uvijek zanimljivim pitanjima i dopunama predavanjima. Ipak kad se spomene Gašparović, meni a mislim i mnogim Riječanima prvo na što će pomisliti je predstava Vježbanje života s kojom je riječko kazalište doseglo svoje vrhunce koje je teško ponoviti. Hvala ti Darko za tvoje veliko svjedočanstvo vjere u zgodno i nezgodno vrijeme i za tvoj nemjerljivi doprinos kulturi Rijeke i Hrvatske. Gospodin neka te u svom Kraljevstvu nagradi za sve dobro i sveto što si učinio za života.

UTORAK 10.1.2017.

Prije doručka, dok monasi imaju kapitul a mi gosti iziđemo, obično pet deset minuta idem u kapelicu malo se sabrati pomoliti za dan koji je preda mnom. Dok sam molio došao je pater Augustin, Nikolaj i bivši opat Anton Nadrah i počeli su govoriti što treba promijeniti u kapeli. Naime, već prošlo ljeto sam načuo da bi se u kapeli trebao postaviti mozaik Ivana Rupnika, i sad sam bio sretan čuti da će to akobogda biti ove godine povodom 100 godina ukazanja u Fatimi. Molit ću da se uistinu realizira ova ideja još ove godine. Pitao sam Nadraha koji motiv će biti i rekao je Srce Marijino i Isusovo, neka veza Starog i Novog zavjeta.

Već se radujem budućim meditacijama u novouređenoj kapeli. To je moja kapela tijekom svakog mog boravka u Stični i u njoj sam proveo sate i sate u molitvi i meditaciji a u njoj sam napisao mnoge pjesme i meditacije, uglavnom posvećene Mariji.

Dok ovo pišem promatram pahulje bijele kako lagano padaju i poljepšavaju pejzaž a u duši mi stvaraju milinu i bude sjećanja na neke daleke dječačke zime i vesele školske raspuste u rodnom Uskoplju u kojem nisam bio zimi od mamine smrti 1998. godine. Joj zar je od tada prošlo skoro dvadeset godina?!

Ovdje sam napisao mnoge pjesme i već dugo mislim kako bi bilo dobro prevesti ih i objaviti u knjizi na slovenskom. Kad bude prigoda tu ću ideju iznijeti Branku i opatu Nadrahu koji izdaju svoje knjige u vlastitoj izdavačkoj kući. Mislim uz jednostavnu opremu da ta knjiga ne bi bila skupa. Bože daj da se ova ideja jednom realizira.

SRIJEDA 11.1.2017.

Danas su u samostanu isusovci imali duhovnu obnovu pa su unijeli malu živost, pitanja i razgovore među monasima. Deset svećenika je imalo i posebno, centralno mjesto u blagovaonici za ručak koji je za tu priliku bio posebno bogato pripremljen. Opat je htio obilno počastiti goste jer je dobro biti u dobrim odnosima s isusovcima, a znamo da je i sadašnji papa Franjo isusovac. Naravno i mi ostali smo se častili ni krivi ni dužni. Inače se u samostanu slave svi imendani, blagdani, sveci zaštitnici i dolazak posebnih gostiju.

ČETVRTAK 12.1.2017.

Danas je Stičnu posjetio poseban gost hodočasnik. Pokucao je na vrata s posebnim papirom preporuke od svoga biskupa koji je garantirao da se radi o pravom vjerniku hodočasniku i da ga ako je moguće primi svaki samostan, zajednica ili crkvena ustanova. Ujutro na doručku sam, jer smo sjedili nasuprot, popričao s njim. Ime mi nije rekao ali je iz okolice Pariza, star 53 godine, pričali smo na francuskom, i već dvadeset godina hodočasti. Posjetio je sva veća hodočasnička mjesta u Europi, bio u Svetoj zemlji, u Turskoj, Norveškoj, na Kosovu, u Hrvatskoj. Sad je krenuo prema Novom mestu a poslije prema Hrvatskoj i možda Međugorju. Nema strogi plan i kaže da ide gdje ga Bog vodi. Namjerava ići na put od Meksika-Guadalupe do juga Argentine-Ognjena zemlja. Cijeli dan razmišljam o njemu i njegovom životu hodočasnika, kako je takav život i težak ali i lak i pun neizvjesnosti i slobode. Uspoređujem ga sa sličnim hodočasnicima i hodočasnicama koje sam prije sreo ili ugostio i primjećujem da je svaki hodočasnik poseban i priča za sebe, uostalom svaki je čovjek jedna neispričana i nezavršena priča.

Danas je sv. Elred, cistercitski opat iz 12 stoljeća i imendan mladom kandidatu za monaha pa smo slavili za ručkom, opet je bio malo svečaniji ručak, zapjevali i nazdravili šampanjcem. Sutra je sveti Hilarije ili Radovan pa ću mom dragom radnom kolegi i prijatelju Radovanu čestitati imendan a večeras ću se pomoliti za njega i njegovu obitelj.

**VJEČNOST ILI NIŠTA**

Naslov potiče na izbor koji se već zna, izbor je vječnost samo je nepoznanica kakva vječnost i kako smanjiti ovo ništa. Vječnost počinje hic et nunc-ovdje i sada našim pristankom da na Božji poziv krenemo Njegovim putem a to je put vjere, nade i ljubavi. Svaki dan svjesno ili nesvjesno krećemo tim putem. Svaki dan smo pred pitanjem: Živim li na način otvaranja ili zatvaranja vrata vječnosti?

Svaki naš korak, riječ, misao i djelo prolazi kroz sito vječnosti u trenu sadašnjosti. Savjest je to sito koje neprestano sije sve učinjeno ili propušteno učiniti. Moramo često provjeravati mrežicu na situ je li sitna i neoštećena. U tome nam može pomoći pitanje: Je li Isus sretan s ovim što sam mislio, rekao, učinio ili što nisam a mogao sam i trebao učiniti, misleći na dobro djelo. To je ono kad ispovijedamo mišlju, riječju, djelom i propustom. Često previđamo kod ispita savjesti mišlju, riječju i propustom zadržavajući se uglavnom na ono djelom!?

Svaki tren života postaje tren odluke, odlazak tog trena i nas samih u vječnost. Na kraju dana svatko sam procijeni odgovarajući: Jesam li danas živio život ili smrt?! Bog želi da živimo život, puninu života, a ne smrt, ili ako smrt onda samo u tragovima.

Molitva, dobrota i ljubav nam pomažu živjeti život, život s Bogom u blizini a ne smrt, život bez Boga. Usudi se i živi svaki tren život sa Stvoriteljem. Nije teško nego lijepo jer to je život ispunjen ljubavlju i radošću a Ljubav je neopisivo lijepa i takva radost trajnija od svih drugih radosti.

*Miroslav Radić, Stična 13.1.2017.*

**DA TEBE NEMA GOSPODINE**

Da tebe nema Gospodine

Koliko radosti ne bi bilo

Duše ne bi imale čime ispuniti

Svoje najdublje čežnje

Tko bi ljudsko srce

Ispunio puninom ljubavi

Gdje bi čovjek našao

Temeljni smisao života

Da tebe nema Gospodine

Koliko umjetnika svih vrsta

I prelijepih umjetničkih djela

Ne bi postojalo i nastalo

Bez tebe Gospodine

Nedjelje bi bile prazne

Bezbroj blagdanskih okupljanja

Se ne bi dogodilo i proslavilo

Da te nema Gospodine

Nebrojeno pojedinaca i grupa

Na put dobrote ne bi krenulo

I tvojim duhom svijet mijenjalo

Ne bi tolike misli i pjesme

Za tebe i o tebi bile

Izrečene, zapisane i otpjevane

Ili u srcu ostale skrivene

Mnoge duše bi grijehom

Trajno ostale zarobljene,

U mraku mržnje lutale

I za vječnost izgubljene bile

Nebrojene zemaljske nepravde

Bi pravilo postale i pobijedile

Da nema tebe i tvoje konačne

Nebeske pravde, Gospodine

Koliko mirotvoraca se ne bi pojavilo

Da nisu u srcu tvoj mir i poziv osjetili

Milijuni vjernika već na zemlji

Za tobom uskim putem ne bi krenuli

Da tebe nema Gospodine

Mi vjernici bi najveći gubitnici bili

Jer mnogi nevjerni bi od nas bolje

U očima svijeta uspjeli i više imali

Da tebe nema Gospodine

Kome bi svoje molitve uputili,

S čijom bi ljubavlju svoju ljubav

Usporedili, ispunili i sjedinili

*Miroslav Radić, Stična 10.1.2017.*

*Miroslav Radić, Stična 12.1.2017.*

**SVETA TRI KRALJA**

Sveta tri kralja su čula da će se Isus Kralj i Spasitelj svijeta

Roditi u Betlehemu, gradu Davidovu u dalekoj zemlji.

Jesam li ja čuo i od koga o Isusu i jesam li povjerovao

U te informacije i nastojim li ih cijeli život produbljivati?!

Sveta tri kralja su se spremila na dugo putovanje

Koje je bilo neizvjesno, zahtjevno i opasno.

Spremam li se ja na put u Betlehem svaki dan

Iako je i za mene on često nepoznat i pun izazova?!

Sveta tri kralja su ponijela Isusu na dar vrijedne darove

Premda su ih na putu morali čuvati od kradljivaca.

Jesam li ja spreman donijeti Isusu najvrjedniji dar

A to je cijeli moj život sa svim manama i vrlinama?!

Sveta tri kralja je na putu do Betlehema primio kralj Herod

Želeći ih iskoristiti za svoje mračne zemaljske ciljeve.

Jesam li ja u svom životu odustao od Božjeg puta

I tražim li konačnu istinu i sreću od zemaljskih moćnika?!

Sveta tri kralja je betlehemska zvijezda dovela do jaslica

U kojima su pronašli svetu obitelj Isusa, Mariju i Josipa

Jesam li ja spreman slijediti svjetlo betlehemske zvijezde

Koje će me na kraju životnoga puta dovesti u obitelj svetih?!

Sveta tri kralja su se poklonila malenom djetetu Isusu

Prepoznavši u njemu veličinu dostojnu klanjanja.

Jesam li ja spreman svaki dan u duhu se klanjati Isusu

Ili se klanjam lažnim i prolaznim veličinama svijeta?!

Sveta tri kralja su se nakon susreta s Isusom

Vratili drugim putom u svoje zemlje i nove živote.

Jesam li ja nakon susreta s Isusom u svom Betlehemu

Spreman započeti novi život u ljubavi s Bogom i bližnjima?!

Miroslav Radić, Stična 6.1.2016.

**SJEME LJUBAVI**

Uzorana njiva, prošarana ostacima još neotopljenoga snijega

strpljivo čeka proljeće i početak svoga ostvarenja.

Već sada se raduje sjemenu koje će pasti u njenu utrobu,

gdje će se njenom vječnom toplinom

i Božjim duhom osvijetljenom tamom

oploditi i započeti novi život.

Taj život je već sada u mogućnosti

a kada dođe njegov sveti trenutak

on će se dogoditi i postajati sve vidljiviji.

Vidljivost života je i početak rasta radosti

nevidljivoga, sveprisutnoga tvorca i sijača,

te kako plod raste tako će i radost rasti

do svoje punine, a to je zrelost ploda.

Uz rast će se javiti i neumitna briga

od suše, tuče, vihora, nametnika…

Ali će rasti i nada u dobar svršetak

dugog puta od sjemena do ploda.

I duša vjernika je poput uzorane njive

na kojoj su ostaci snježnih ožiljaka grijeha.

Vjera je sjeme posijano koje čeka proljeće

i početak rasta koji uz radost nosi

prateće teškoće, izazove i stranputice.

Nada u dobar rast i puno plodova

jača je od svih prepreka rastu,

bilo unutarnjih ili vanjskih.

I konačno dolazi ljubav

kao plod posijanog sjemena vjere.

Ljubav će roditi trenutne i vječne

plodove duha, mira i radosti.

Ti plodovi će dati novo sjeme za sijanje

u iste ili nove uzorane duše

putnika na putu vječnosti.